*VEGA præsenterer:* **Spraglede samarbejder og eksperimenterende indieperler**

*Kollaborationen XXL strøer stimulerende indiepop ud over Lille VEGA den 20. november.*

XXL, aka Xiu Xiu Larsen, er et mangeårigt samarbejde mellem amerikanske Xiu Xiu og italienerne i Larsen. Sammensmeltningen af Xiu Xius eksperimenterende art-pop og Larsens røgslørede indierock er baseret på en gensidig hengivenhed og respekt mellem de to bands. Deres fjerde udgivelse sammen er i støbeskeen til næste år.

De to bands besidder hver især musikalske identiteter, der er interessante nok i sig selv. På den ene side står Xiu Xius eneste faste fiksering, Jamie Stewart, med en åben tilgang til musikken og uden frygt for at sætte sine følelser til skue. På den anden side står en gruppe musikere, der vanligvis arbejder under mere gådefulde omstændigheder. Sammen åbner de op for en helt ny portal af mytologier til udforskning.

XXL formår at forene europæisk tilbageholdenhed med amerikansk overdrevenhed på en facon, der ikke virker forceret. Lydlandskabet bliver en legemliggørelse af impulserne fra begge bands, nærmest som en mere rationel udgave af Xiu Xiu eller en mere følsom udgave af Larsen.

Tidligere har konstellationen udgivet *Ciautistico!* (2005) *Spicchiology?* (2007) og *Düde* (2012). Nu har supergruppen en fjerde udgivelse på tegnebrættet med en turné der bringer den eksperimenterende sammenslutning forbi Lille VEGA.

**Fakta om koncerten:**  
XXL (US)  
Tirsdag d. 20. november kl. 20.00  
Lille VEGA, Enghavevej 40, 1674 København V  
Billetpris: 170 kr. + gebyr  
Billetsalget starter i dag kl. 10.00 via vega.dk og Ticketmaster